የግብርና ግብአቶች እጥረት እንደማያጋጥም ጠቅላይ ሚኒስትሩ አረጋገጡ
ለግብርናው ዘርፍ ምርታማነት የሚያስፈልጉ የምርጥ ዘር እንዲሁም የፀረ ተባይ መድኃኒቶች አቅርቦቶች እጥረት እንደማያጋጥም ጠቅላይ ሚኒስትሩ አረጋገጡ። ኮቪድ19ን ለመከላከል የተቋቋመው የሚኒስትሮች ኮሚቴ ክፍል ሁለት ውይይትን አስመልክቶ የኢፌዴሪ ጠቅላይ ሚኒስትር ዶክተር ዐብይ አህመድ ትናንት በፌስ ቡክ ገፃቸው ባሰፈሩት መልእክት፤ ለምግብ ዋስትናችን የግብርናውን ዘርፍ አምራችነት ማረጋገጥ ወሳኝ በመሆኑ ለዘርፉ ምርታማነት የሚያስፈልጉ አቅርቦቶች እጥረት እንደማያጋጥም አረጋግጠዋል። የሠራተኞችን የሥራ ዋስትና ማስጠበቅ ፣ ዘላቂ በሆነ መልኩ ገቢ እንዳይቋረጥ ማድረግና እጅግ ተጋላጭ የሆኑትን የማኅበረሰብ ክፍሎች ተደራሽ የሚያደርጉ አሠራሮችን ማስፋፋት  እንደሚያስፈልግም
ጠቅላይ ሚኒስትሩ አመልክተዋል።
ጠቅላይ ሚኒስትሩ የመሠረታዊ አቅርቦቶችን የግብይት ሥርዓት ማረጋጋት፤ እንዲሁም ለአምራች ዘርፎች ድጋፍ ማድረግ እንደሚያስፈልግም አስታውቀዋል ።የኢኮኖሚውን ዘርፍ መዳከም ሊያራዝሙ ከሚችሉ ሁኔታዎች አንዱ፣ ተመጣጣኝ የሆነ የኅብረተሰብ ጤና ርምጃ አለመውሰድ ነው ያሉት ጠቅላይ ሚኒስተሩ ፤ ለኢኮኖሚያችን መረጋጋት ሲባል በሕክምናው ዘርፍ ላይ ከፍተኛ መዋእለ ንዋይ በማፍሰስ ተመጣጣኝ የመከላከል ርምጃ መውሰድ እንደሚቀጥል አስታውቀዋል ።ጠቅላይ ሚኒስትሩ ኮቪድ19 በኢኮኖሚያችን ላይ የሚያደርሰውን የከፋ ጫና ለመከላከል አስፈላጊ ዕርምጃዎችን መውሰድ እንደሚገባም አመልክተዋል።አዲስ ዘመን ሚያዚያ 14 ቀን 2012 ዓምበጋዜጣው ሪፖርተር